Circuit Gilles Villeneuve

Circuit Gilles Villeneuve je pretekársky okruh ležiaci na Île Notre-Dame, umelo vytvorenom ostrove na Rieke svätého Vavrinca, neďaleko centra Montrealu. Trať je dejiskom Veľkej ceny Kanady šampionátu Formuly 1 a pretekov kanadskej série NASCAR.
Pôvodný názov okruhu bol "Île Notre-Dame Circuit", no v roku 1982, po tragickej smrti kanadského pretekára Gillesa Villeneuva, bol okruh premenovaný na jeho počesť.
Charakteristika trate.
Okruh Gillesa Villeneuva nie je permanentnou traťou. Typický je dlhými rovinkami, po ktorých nasleduje tvrdé brzdenie. Okrem toho má aj viacero pomalých zákrut vyžadujúcich dokonalú trakciu a veľký krútiaci moment. Piloti si musia dávať pozor aj na zadné pneumatiky, no najväčším problémom je opotrebenie bŕzd. Jazdí sa tu s najmäkšími zmesami pneumatík.
Celý okruh je lemovaný zvodidlami a na niektorých miestach je trať príliš úzka bez širších výbehových zón, čo spôsobuje problémy aj skúseným pretekárom. Práve preto je najslávnejšou časťou okruhu stena na výjazde z poslednej šikany. V roku 1999 „Quebecký múr“ ukončil preteky trom šampiónom formuly 1. Počas Veľkej ceny tu kolidoval Damon Hill, Michael Schumacher aj Jacques Villeneuve a odvtedy sa táto stena nazýva „Múr šampiónov“.
História.
Veľká cena Kanady sa prvýkrát konala už v roku 1961 v Ontáriu na okruhu Mosport Park, no do kalendára formuly 1 sa zaradila až o šesť rokov neskôr. V Ontáriu sa pretekalo takmer pravidelne do roku 1977. Iba v sezóne 1968 a 1970 sa Grand Prix presunula na trať Mont-Tremblant. Tá však bola po posledných pretekoch uzatvorená kvôli nevyhovujúcej úrovni bezpečnosti, a tak jediným okruhom vhodným pre kanadskú Veľkú cenu zostal Mosport Park.
Francúzski Kanaďania motivovaní úspechmi Gillesa Villeneuva sa v roku 1977 rozhodli postaviť úplne nový okruh. Čas a peniaze však boli proti ich ambicióznym plánom. Komplikovanú situáciu sa nakoniec rozhodli vyriešiť umiestnením okruhu do Montrealu na ostrov Notre-Dame, kde sa konala v roku 1967 svetová výstava Expo. V rámci šetrenia prostriedkov sa tak mohli ako časti trate použiť už vybudované miestne komunikácie.
Po preinvestovaní 2 miliónov dolárov sa nakoniec v roku 1978 podarilo trať upraviť tak, aby vyhovovala štandardom pretekov formuly 1 a prvá Veľká cena sa tu konala už v októbri toho istého roku. Gilles Villeneuve hneď vo svojej prvej sezóne v tíme Ferrari dokázal na domácej trati vyhrať.
O štyri roky neskôr sa okruh premenoval na počesť Gillesa Villeneuva, ktorý tragicky zomrel v belgickom Zolderi.
V priebehu svojej dlhoročnej histórie okruh nezaznamenal žiadne výrazné zmeny. Okruh sa síce skrátil, no najviac sa modifikovala sekcia za vlásenkou "Virage du Casino". Úpravy sa dotkli aj boxových priestorov. Tie sa museli rozšíriť kvôli pretekom NASCAR.
Trať je divácky veľmi atraktívna, čo sa vždy odrazí na vysokej návštevnosti, a teší sa aj veľkej obľube u televíznych divákov. V roku 2005 boli kanadské preteky najviac sledované spomedzi všetkých veľkých cien formuly 1 a stali sa dokonca treťou najsledovanejšou športovou udalosťou hneď po Super Bowle a finále Ligy majstrov UEFA.
Kanadská Veľká cena sa v roku 2009 kvôli finančným problémom nekonala, ale so štátnou pomocou sa bude na montrealskom okruhu jazdiť aj v budúcnosti. V rokoch 2010 až 2019 sa preteky konali v obvyklom čase. Pandémia COVID-19 poznačila aj toto podujatie a v rokoch 2020 a 2021, sa preteky nekonali. 
Krátko pred Veľkou cenou Kanady 2022 bola oznámená nová zmluva, podľa ktorej sa na okruhu v Montreale bude pretekať minimálne do roku 2035, prvý krát sa predstavia na tomto okruhu aj Formula 2 a Formula 3.